SL Uradni list Evropske unije L 370/44

SKLEP KOMISIJE

z dne 18. decembra 2014

o spremembi Odločbe Komisije 2000/532/ES o seznamu odpadkov v skladu z Direktivo 2008/98/ES Evropskega parlamenta in Sveta

(Besedilo velja za EGP)

(2014/955/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (1) ter zlasti člena 7(1) Direktive,

ob upoštevanju naslednjega:

(1) Seznam nevarnih odpadkov Unije (v nadaljnjem besedilu: seznam odpadkov) je bil vzpostavljen z Odločbo Sveta 94/904/ES (2), ta pa je bil nadomeščen z Odločbo Komisije 2000/532/ES (3).

(2) Direktiva 2008/98/ES določa, da pripis nevarnih lastnosti H 4, H 5, H 6, H 7, H 8, H 10, H 11 in H 14 temelji na merilih, določenih v Prilogi VI k Direktivi Sveta 67/548/EG (4).

(3) Direktiva 67/548/EGS je bila zaradi upoštevanja znanstvenega in tehničnega napredka nadomeščena z Uredbo (ES) št. 1272/2008 Evropskega parlamenta in Sveta (5) z učinkom od 1. junija 2015. Z odstopanjem od tega datuma se Direktiva 67/548/EGS za nekatere zmesi lahko uporablja do 1. junija 2017, če so bile razvrščene, označene in pakirane v skladu z Direktivo 1999/45/ES Evropskega parlamenta in Sveta (6) ter dane na trg pred 1. junijem 2015.

(4) Zahteve iz Odločbe 2000/532/ES za razvrščanje odpadkov kot nevarnih zaradi nevarnih lastnosti od H 3 do H 8, H 10 in H 11 je treba prilagoditi tehničnemu in znanstvenemu napredku ter po potrebi uskladiti z novo zakonodajo o kemikalijah. Te zahteve so bile vključene v Prilogo III k Direktivi 2008/98/ES.

(5) Prilogo k Odločbi 2000/532/ES o oblikovanju seznama odpadkov je treba spremeniti zaradi uskladitve s terminologijo, uporabljeno v Uredbi (ES) št. 1272/2008. Primerno se je sklicevati na Uredbo Komisije (ES) št. 440/2008 (7) ali druge mednarodno priznane testne metode in smernice, kadar se nevarne lastnosti pripišejo na podlagi testa.

(6) Lastnosti, zaradi katerih so odpadki nevarni, so natančno opredeljene v Prilogi III k Direktivi 2008/98/ES. Zato so lastnosti odpadkov, zaradi katerih se ti štejejo za nevarne glede oznak od H 3 do H 8, H 10 in H 11 in ki so bile vključene v člen 2 Odločbe 2000/532/ES, postale odvečne.

(7) Zahteve iz člena 3 Odločbe 2000/532/ES so vključene v člen 7(2) in (3) Direktive 2008/98/ES. Zato so postale odvečne.

(8) Ukrepi, predvideni s tem sklepom, so v skladu z mnenjem odbora iz člena 39 Direktive 2008/98/ES –

SPREJELA NASLEDNJI SKLEP:

Člen 1

Odločba 2000/532/ES se spremeni, kot sledi:

(1) Člena 2 in 3 se črtata.

(2) Priloga se nadomesti s prilogo k temu sklepu.

Člen 2

Ta sklep začne veljati dvajseti dan po objavi v Uradnem listu Evropske unije.

Uporablja se od 1. junija 2015.

V Bruslju, 18. decembra 2014 Za Komisijo Predsednik Jean-Claude JUNCKER

(1) UL L 312, 22.11.2008, str. 3.

(2) Odločba Sveta 94/904/ES z dne 22. decembra 1994 o oblikovanju seznama nevarnih odpadkov skladno s členom 1(4) Direktive Sveta 91/689/EGS o nevarnih odpadkih (UL L 356, 31.12.1994, str. 14).

(3) Odločba Komisije 2000/532/ES z dne 3. maja 2000 o nadomestitvi Odločbe 94/3/ES o oblikovanju seznama odpadkov skladno s členom 1(a) Direktive Sveta 75/442/EGS o odpadkih in Odločbe Sveta 94/904/ES o oblikovanju seznama nevarnih odpadkov skladno s členom 1(4) Direktive Sveta 91/689/EGS o nevarnih odpadkih (UL L 226, 6.9.2000, str. 3).

(4) Direktiva Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (UL 196, 16.8.1967, str. 1).

(5) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

(6) Direktiva 1999/45/ES Evropskega parlamenta in Sveta z dne 31. maja 1999 o približevanju zakonov in drugih predpisov držav članic v zvezi z razvrščanjem, pakiranjem in označevanjem nevarnih pripravkov (UL L 200, 30.7.1999, str. 1).

(7) Uredba Komisije (ES) št. 440/2008 z dne 30. maja 2008 o določitvi testnih metod v skladu z Uredbo (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) (UL L 142, 31.5.2008, str. 1).